Nazvati Seven That Spells najbolje čuvanom hrvatskom glazbenom tajnom bilo bi malo pretjerano jer bendu nikad nije bila namjera kriti se od domaće javnosti. Jednostavno oduvijek su stvarali glazbu za koju se pronalazio prostor u klubovima i festivalima doslovce diljem svijeta. Nastupi u Hrvatskoj i regiji bili su rijetki, ali pažljivo birani.Objavom novog albuma "The Death And Resurrection Of Krautrock: IO" Seven That Spells po prvi put će stupiti na pozornicu Velikog pogona Tvornice kulture i u vodeći klub na ovim prostorima donijeti porciju svog psihodeličnog space krautrocka o kojem strani mediji već godinama pišu superlative."Zamislite kad bi Frank Zappa i Sun Ra imali dijete koje se druži s Nelom Clineom i Thurstonom Mooreom" (chaindlk.com), "Inspirirajuća i bezgranično kreativna umjetnost" (Rock-A-Rolla), "Sveti zid buke koji može zaustaviti ratove i dignuti mrtve" (Terrascope), "Bog zna na čemu su" (Daredevil Magazine) samo su neki od epiteta i poredbi kojima su Seveni počašćeni nakon brojnih turneja i ukupno 11 izdanja objavljenih za nekoliko stranih labela. Pitchforkov urednik Joe Tangari svrstao je njihovu "Terminus Est" na 13. mjesto najdražih pjesama objavljenih od 2010. do 2014., ispred singlica bendova poput Arcade Fire, Savages i Vampire Weekend.Među nastupe koje posebno izdvajaju spadaju 20dnevna japanska turneja iz 2008. godine te gostovanja na Roadburn i Duna Jam Festivalima. Zadnji dobar trač koji se prepričava je kad su članovi The Nationala tražili njihove vinile nakon što su ih gledali na SuperUho Festivalu u Šibeniku.Svojevrsno zagrijavanje za Zagreb bend je odradio na dugačkoj europskoj turneji proteklih mjeseci. U Tvornici kulture 19. prosinca Seven That Spells će se predstaviti u posebnom izdanju u kojem se Niki Potočnjaku (gitara), Jeremyju Whiteu (bas, vokal) i Nikoli Babiću (bubnjar) pridružuje još jedan bubnjar.Dan kasnije, 20. prosinca, njihov "agresivno - psihodeličan zid zvuka koji sudara polimetriju i povremene vikinške napjeve" protrest će temelje Doma Omladine Beograda.UlazniceUlaznice za koncert u Tvornici u pretprodaji iznose 35 kn, a na dan koncerta 45 kn.Službena prodajna mjesta:• Dirty old shop, Tratinska 18• Rockmark, Berislavićeva 13• Dallas Music Shop, Tkalčićeva 7• Dancing Bear Shop, Gundulićeva 7

promo guy // 27/10/2014